Tanskalainen saarnaaja Torben Sondergaard karkotettiin Yhdysvalloista elokuussa 2023.

Kuka Torben Sondergaard on?
---------------------------

Vuonna 1976 syntynyt **Torben Kjær Søndergaard** on tanskalainen saarnaaja ja The Last Reformation (Viimeinen uskonpuhdistus) nimisen liikkeen perustaja ja johtaja.  Liikkeellä on kymmeniä tuhansia seuraajia eri puolilla maailmaa.  Torben Søndergaardin mukaan Jumala puhui hänelle ensimmäisen kerran huhtikuussa 1995 ja on sen jälkeen hankkinut hänelle vaimon, päättänyt missä heidän pitää asua, hankkinut heille rahaa ja tehnyt The Last Reformation- liikkeestä todellisuutta. 

2000-luvun puolivälissä Torben Søndergaardilla oli läheisiä yhteyksiä useisiin henkilöihin Evangelist- liikkeestä, jonka puheenjohtaja **Christian Hedegaard** tuomittiin puoskaroinnista vuonna 2011.  Hedegaard ja Sondergaard työskentelivät yhdessä muun muassa Jesus Academy -projektissa, joka oli yksi monista Torben Søndergaardin käynnistämistä aloitteista Tanskassa. Näihin kuuluivat myös niin kutsutut valmennuskoulut Jesus Butikken, Jesus Klinikken ja JesusRadio.dk, jotka kaikki ovat jo kuopattuja projekteja.

Potilaiden rekrytointi sairaaloista
-----------------------------------

Vuonna 2019 Pohjois-Tanskassa sijaitsevan Aalborgin yliopistollisen sairaalan potilaat kertoivat heitä lähestyneistä henkilöistä, jotka lupasivat heille jumalallista paranemista. Tanskan media otti Torben Søndergaardiin yhteyttä jo vuonna 2016, kun hänen seuraajansa kävivät sairaalassa rukoilemassa potilaiden paranemisen puolesta, mutta tuolloin Søndergaard kiisti seuraajiensa osallistuneen kyseiseen toimintaan.    TV2 Nord televisiokanava pystyi kuitenkin myöhemmin osoittamaan, että The Last Reformation- liikkeen jäsenet olivat yrittäneet värvätä potilaita joukkoihinsa.   Torben Søndergaard myös hyväksyi toiminnan ja rohkaisi seuraajiaan olemaan yhteydessä sairaaloissa oleviin ihmisiin.  Erään Hundborgissa asuvan naisen mukaan Torben Søndergaardin seuraajia löytyi paikallisesta terveyskeskuskesta, jossa he lupasivat ihmisten paranevan ilman lääkkeitä.    

TV2 Nordin julkaiseman artikkelin mukaan Torben Søndergaard oli julkaissut julkisella Facebook-sivullaan videoita, joissa hän kehui seuraajiaan siitä, että nämä vierailivat sairaalassa potilaiden luona ja lupasivat heille pelastusta. TV2- ja TV2 Nord-kanavien julkaisemien artikkelien jälkeen videot kuitenkin poistettiin Torben Søndergaardin Facebook-sivulta.     TV2 Nord kuvasi artikkelissaan Torben Sondergaardin julkaisemia videoita, joissa tämä seisoi lentokentällä nuoren seuraajansa kanssa kehuen tätä potilaiden etsimisestä Aalborgin yliopistollisesta sairaalasta sekä siitä, että hän oli parantanut naisen, joka joutui Aalborgin yliopistolliseen sairaalaan verenmyrkytyksen takia.  Yhdessä videossa Sondergaard toteaa, miten hänen seuraajineen on mentävä useisiin sairaaloihin, koska Jumala haluaa heidän tekevän näitä asioita.  Yhdessä videossa Sondergaard ja hänen seuraajansa väittävät parantaneensa sairaalassa miehen, jonka jalkaan oli tehty 35 leikkausta, syöpää sairastavan naisen sekä miehen, jolla on diabetes. He myös väittivät parantaneensa haimatulehduksen pieneltä tytöltä sairaalassa Brasiliassa.   

**Lisbeth Kjær Lagoni**, joka on Aalborgin yliopistollisen sairaalan hoitotyön johtaja, on arvostellut Søndergaardia hänen liikkeensä toiminnasta. Lagonin mukaan Aalborgin yliopistollinen sairaala tulee tekemään lopun toiminnalle, jossa uskonnolliset ryhmät hyökkäävät potilaiden kimppuun. Sairaalan johto myös rohkaisi potilaita ja heidän omaisiaan ilmoittamaan sairaalan henkilökunnalle, jos kyseinen toiminta jatkuu.    

Tanskalainen pastori **Christian Roar Petersen** on verrannut The Last Reformationin toimintaa saalistajiin, jotka tavoittelevat lauman heikoimpia.    Torben Søndergaard kieltäytyi TV2 Nordin haastattelusta mutta sanoi korostaneensa seuraajilleen, ettei heidän pitäisi etsiä potilaita Aalborgin yliopistollisesta sairaalasta.

Guds bedste børn dokumenttielokuva
----------------------------------

Kolmiosainen Guds bedste børn (Jumalan parhaat lapset) dokumenttielokuva esitettiin Tanskassa TV2 kanavalla tammikuussa 2019.  Siinä tutustutaan kristillisiin radikaaliliikkeisiin Tanskassa, joiden saarnaajat ovat seksuaalisissa suhteissa seuraajiensa kanssa, saavat mielenterveyspotilaat lopettamaan lääkkeiden käytön ja ajavat demoneja ulos sairaista ihmisistä. Dokumentissa eräs perhe kertoo, miten Torben Søndergaard rohkaisee mielenterveyspotilaita lopettamaan lääkkeiden käytön, ja siinä näytetään videopätkiä, joissa Søndergaard ajaa riivaajia ulos teini-ikäisestä, vaikka hän on väittänyt ettei tee sitä lapsille. 

  Torben Søndergaard esiintyy pääasiassa dokumentin kolmaneessa jaksossa, joka esitettiin Tanskassa TV2 kanavalla 16. tammikuuta 2019. Tässä jaksossa tutkitaan, miten saarnaajat houkuttelevat etsijöitä lupauksilla parantumisesta.    Torben Søndergaard toteaa dokumentissa, miten fyysisistä ongelmista kärsivät henkilöt paranevat rukouksen avulla. Esimerkiksi niveltulehduksesta kärsivä henkilö julistetaan parantuneeksi Sondergaardin pitämässä herätyskokouksessa mutta hänen jalkansa kuitenkin amputoitiin kahdeksan kuukautta myöhemmin. Torben Søndergaardin mukaan tapausta ei pidä nähdä fyysisenä parantumisena, vaan henkisenä parantumisena, ja rohkaisuna muille sairaille, jotka eivät parane rukouksen avulla.  
Torben Søndergaard lupaa myös, että mielenterveysongelmaiset paranevat rukouksen kautta. Dokumentissa Søndergaardin entiset seuraajat kertovat, miten hän jättää jälkeensä särkyneitä ihmisiä, joiden elämä on pilalla.

Dokumentin esittämisen seuraukset
---------------------------------

Dokumentin esittämisen jälkeen Tanskan mielenterveysliitto (SIND), Børns Vilkår- ja Red Barnet-järjestöt varoittivat ihmisiä Torben Søndergaardin toiminnasta.  Myös useat Tanskan poliitikot vaativat Søndergaardin tutkimista puoskaroinnin harjoittamisen takia.  The Last Reformation -liikkeen entinen perustajajäsen **Peter Rasmussen** varoitti myös Søndergaardin liikkeen toiminnasta toteamalla sen muuttuneen äärimmäiseksi ja hälytyskellojen soivan.    Tanskan vapaakristilliset seurakunnat ovat myös ottaneet etäisyyttä Torben Søndergaardin liikkeen teologiaan, toimintaan ja johtamisrakenteeseen, joka sisältää epäterveitä valtasuhteita Søndergaardin ja hänen seuraajansa välillä.    Torben Søndergaard on todennut, ettei ole koskaan neuvonut ihmisiä lopettamaan lääkkeiden käyttöä.  TV2 lähetti mielenterveyspotilaana esiintyvän henkilön Sondergaardin luokse. Salaa nauhoitetussa keskustelussa hän totesi, etteivät psykotrooppiset lääkkeet ole parantavia, eivätkä ne ole siksi koskaan todellinen ratkaisu.   

Tanskalainen psykiatri ja johtava lääkäri **Henrik Rindoms** varoittaa Torben Søndergaardia kannustamasta tällä tavalla mielenterveysongelmaisia potilaita lopettamaan lääkityksensä.  Myös Tanskan mielenterveysliiton mukaan Torben Søndergaards kannustaa selvästi mielenterveyspotilaita lopettamaan lääkityksensä. Liiton puheenjohtaja **Knud Kristensen** toteaa, että pahimassa tapauksessa lääkkeiden käytön lopettaminen voi olla hengenvaarallista.   Torben Søndergaard on sitä mieltä, että hänen sanansa lääkkeiden käytön lopettamisesta on irrotettu asiayhteydestä.   

Tanskan vapaiden seurakuntien verkoston FrikirkeNetin puheenjohtaja **Tonny Jacobsen** kommentoi Torben Søndergaardin toimintaa väkivaltaiseksi, manipuloivaksi ja vastuuttomaksi vallan väärinkäytöksi dokumentin kohtaukseen liittyen, jossa tämä suoritti manauksia alle 15-vuotiaille nuorille. Tapahtumaa oli seuraamassa pieniä lapsia.  Torben Søndergaard on sitä mieltä, ettei tällaiselle häntä kohtaan esitetylle kritiikille löydy perusteita.    Jumalan parhaat lapset dokumentissa esitetään videopätkä Torben Sondergaardin Lontoossa järjestämästä tilaisuudesta, jossa autistinen poika itkee rajusti housut nilkoissa manauksen tapahtuessa vieressä. Dokumentissa esitetään myös kohtaus, jossa Torben Sondergaard suorittaa manauksen 15-vuotiaalle pojalle. Børns Vilkår ja Red Barnet järjestöjen mukaan tällainen toiminta voi olla lapsille traumaattista.    Torben Søndergaard sanoo ettei tiedä yhdenkään lapsen traumatisoituneen hänen toimintansa seurauksena. Hän ei ole mielestään myöskään vastuussa siitä, että vanhemmat toivat autistisen poikansa mukaan tilaisuuteen.

Torben Søndergaardin valitus lehdistölautakunnalle
--------------------------------------------------

Kolmiosaisen dokumenttielokuvan esittämisen jälkeen Torben Søndergaard teki valituksen Tanskan lehdistölautakunnalle. Hän sanoi osallistuneensa dokumenttiin siinä luulossa, että se käsittelee ainoastaan hänen perustamaansa liikettä tietämättömänä siitä, että mukana ovat myös Faderhuset-seurakunta , **Moses Hansen** sekä seksuaalisesta hyväksikäytöstä tuomittu pappi.  Torben Søndergaard vaati, että dokumentin kahdesta viimeisestä osasta poistetaan kohtauksia, ja katsojille ilmoitetaan kyseisistä korjauksista. Hän vaati myös anteeksipyyntöä siitä, että häntä käytettiin hyväksi ohjelmassa.   

Tanskan Lehdistölautakunta ei löytänyt perusteita Torben Sondergaardin esittämälle kritiikille TV2-kanavaa kohtaan, vaikka oli sitä mieltä, että kanavan olisi ennen dokumentin julkaisua pitänyt varmistaa paremmin, että Søndergaard oli ymmärtänyt asiayhteyden, johon hänen kommenttinsa sisällytettäisiin.    TV2 kanavan mukaan Torben Sondergaard tiesi dokumentin tuotannon aikana, että The Last Reformationin lisäksi siinä käsitellään myös muita kristillisiä liikkeitä.     Kokonaisarvioinnin jälkeen lehdistölautakunta totesi, ettei ole painavia syitä olettaa, että dokumentin sisältö olisi luonteeltaan sellainen, että sen esittäminen olisi syytä estää.

Idan tarina
-----------

Vuoden 2019 huhtikuussa tanskalainen InsideOut-järjestö, joka auttaa lahkojen ja väärää vallankäyttöä harjoittavien yhteisöjen uhreja, julkaisi Facebook-sivullaan kertomuksen nuoresta **Ida** nimisestä kehitysvammaisesta naisesta, joka ajautui The Last Reformation- liikkeen yhteyteen. InsideOutin julkaisun mukaan Ida oli asunut omassa asunnossaan viisi vuotta ja hänellä oli myös työpaikka. Torben Sondergaardin seuraajat lupasivat Jumalan parantavan hänet niin, että hän voisi toteuttaa unelmansa ja tulla äidiksi. Kolme vuotta sen jälkeen, kun Ida oli tutustunut Torben Sondergaardin seuraajiin, hänet löydettiin shokissa ja sekavana The Last Reformationin "Jeesus-hotellin" edustalta Aalborgin kaupungissa. Idan mukaan Torben Søndergaardin väki oli raiskannut hänet. Raiskaus osoittautui fyysisesti väkivaltaiseksi ja henkisesti manipulatiiviseksi manausessioksi, jossa nuori nainen koitettiin parantaa vapauttamalla hänet demoneista. InsideOutin mukaan kyseinen toiminta tapahtui 7. huhtikuuta vuonna 2017. Järjestön Facebook-julkaisun mukaan vielä kaksi vuotta tapahtuneen jälkeen Ida oli edelleen traumatisoitunut kokemastaan ja häntä pidettiin psykiatrisessa hoitolaitoksessa ympärivuorokautisessa valvonnassa.

Pako Yhdysvaltoihin
-------------------

Tanskalaisen emerituspiispa Karsten Nissenin mukaan Torben Sondergaard ei koe todellista vainoa Tanskassa.Pian Jumalan parhaat lapset dokumentin esittämisen jälkeen Tanskan televisiossa Torben Søndergaard muutti perheineen Yhdysvaltoihin. Dokumentin nähtyään hän totesi, ettei kukaan tulisi enää koskaan luottamaan häneen.     Heinäkuussa 2019 Torben Søndergaard kertoi hakeneensa turvapaikkaa Yhdysvalloista, koska hän koki olevansa uskonnollisesti vainottu Tanskassa. Hän kertoi pelkäävänsä vankilaan joutumista sekä lastensa pakkohuostaanottoa, jos hän palaa Tanskaan.   Emerituspiispa **Karsten Nissen**, joka on yksi kristittyjen vainoja käsittelevän ajatushautomon käynnistäjistä Tanskassa sekä Ihmisoikeusinstituutti ovat kiistäneet, että Søndergaard joutuisi alttiiksi minkäänlaiselle uskonnolliselle vainolle Tanskassa.   

Yhdysvalloissa Torben Sondergaard jatkoi The Last Reformation liikkeensä toimintaa järjestäen tapahtumia eri puolella maata. Elokuussa 2020 hän sai negatiivista julkisuutta jättämällä noudattamatta tapahtumissaan annettuja ohjeistuksia koronatartuntojen leviämisen estämiseksi.

Vangitseminen, tuomio ja maastakarkotus
---------------------------------------

30. kesäkuuta vuonna 2022 Torben Søndergaard pidätettiin Floridassa Yhdysvalloissa. Yhdysvaltain kotimaan turvallisuusviraston Homeland Securityn mukaan Sondergaardia pidettiin vangittuna maahanmuutto- ja tulliviranomaisten ylläpitämässä Baker County Facility-pidätyskeskuksessa Floridassa.     Torben Søndergaard pidätetyksen syyksi kerrottiin laiton maassa oleskelu.   

16. joulukuuta 2022 amerikkalainen maahanmuuttotuomari eväsi Torben Søndergaardilta turvapaikan Yhdysvalloissa todeten, ettei hänen tapauksensa täyttänyt turvapaikan vaatimuksia.     Yhdysvaltojen 11. piirin vetoomustuomioistuin hylkäsi Torben Sondergaardin vetoomuksen (Petitioner's Motion for Stay of Removal), joka olisi voinut johtaa uuteen oikeudenkäyntiin maahanmuuttotuomioistuimessa. Tämän päätöksen seurauksena Torben Sondergaard joutuu karkotetuksi Yhdysvalloista takaisin Tanskaan.      Sondergaardin tiimin toteuttaman videon mukaan hänen vankeutensa sekä kokemansa vaikeudet Yhdysvalloissa ovat erityisesti kahden henkilön levittämien valheiden tulosta. Videon mukaan nämä samat henkilöt vainosivat Sondergaardia jo Tanskassa.  

Elokuussa 18.8. 2023 Torben Sondergaardin henkilökohtaisella Facebook-sivulla julkaistiin päivitys, jossa kerrottiin hänen maasta karkotuksen tapahtuneen Yhdysvalloista Tanskaan. Päivityksen mukaan Sondergaardin Tanskaan kuljettaneet Yhdysvaltojen virkamiehet antoivat hänen jatkaa matkaa kotimaansa lentokentältä toiseen maahan.  Myös tanskalaiset julkaisut Avisen Danmark ja Extra Bladet uutisoivat asiasta.

Maastakarkotuksen jälkeen
-------------------------

12.9. 2023 Torben Sondergaard kertoi Facebook-sivullaan julkaistun päivityksen olevan hänen ensimmäinen henkilökohtainen päivitys vankilasta vapautuksensa jälkeen.  Todellisuudessa Sondergaardia ei vapautettu vankilasta, vaan hänet karkotettiin vankilasta suoraan kotimaahansa.    Tuntemattomasta maasta julkaisemissaan Facebook-päivityksiään Sondergaard on toistuvasti kieltänyt rikkoneensa Yhdysvaltojen lakeja millään alueella. 

Yhdysvaltalainen kirjailija, puhuja ja radiojuontaja Eric Metaxas pitää Torben Sondergaardia evankelikaalisiin kristitttyihin kohdistetun vainon kohteena.
Republikaanipolitikko Clay Higginsin puolusti vangittua Torben Sondergaardia Yhdysvalloissa.
23.10. 2023 The Last Reformation julkaisi Youtube-kanavallaan videon, jossa amerikkalainen konservatiivikristitty kirjailija, puhuja ja radiojuontaja **Eric Metaxas** haastatteli Torben Sondergaardia ohjelmassaan The Eric Metaxas Radio Show! Ohjelmassa Sondergaard kertoi paenneensa Euroopasta Yhdysvaltoihin saman valehtelevan ja manipuloivan antikristillinen hengen uutta nousua, joka vaikutti aikoinaan Adolf Hitlerin propagandaministeri **Joseph Goebbelsin** toiminnassa. Sondergaardin mukaan sama henki vaikutti myös koronaviruspandemian takana sekä Yhdysvaltojen presidentinvaaleissa, jossa Donald Trump hävisi Joe Bidenille. Hänen mukaansa antikristillinen henki vaikuttaa tällä hetkellä myös uutisissa ja mediassa. Torben Sondergaard toisti Eric Metaxasille väitettään siitä, että samat henkilöt, jotka vainosivat häntä Tanskassa, olivat vaikuttamassa myös hänen pidättämiseensä Yhdysvalloissa. Sondergaardin kertoi häntä puolustaneen yhdysvaltalaisen kongressiedustajan **Clay Higginsin** todenneen, että hän joutui presidentti Joe Bidenin hallinnon maalitauluksi ja vainoamaksi, koska on evankelikaalinen kristitty. Metaxas totesi ohjelmassaan Torben Sondergaardin piileskelevän tällä hetkellä Euroopassa. Sondergaard kertoi odottavansa nimeltä mainitsemattomassa maassa tapauksensa etenemistä Yhdysvaltojen liittovaltion tuomioistuimessa. Sondergaard kertoi tutkinnan jatkuvan siitä, ketkä olivat hänen vangitseminsensa takana. 

2.11. 2023 Torben Sondergaard julkaisi Facebook-sivullaan päivityksen, jonka mukaan yhdysvaltalainen nainen, jonka vanhemmat ovat mukana The Last Reformationin toiminnassa, ilmoitti valheellisesti FBI:lle vanhempiensa kuljettaneen aseita osavaltion rajojen yli Torbenille. Päivityksen mukaan maahanmuutto- ja tulliviraston virkamies, joka kuuluu FBI:n alaisuudessa toimivaan terrorismin vastaiseen elimeen, halusi tosiasioista riippumatta Torben Sondergaardin ulos maasta, ja juoni suunnitelman hänen poistamisekseen maasta väkisin. 

13.11. 2023 Torben Sondergaardin julkaiseman Facebook-päivityksen mukaan tanskalainen kristillinen Udfordringen-lehti oli poistanut äskettäin verkkosivultaan hänestä kertovan artikkelin vain joitakin tunteja sen julkaisun jälkeen. 

Udfordringen-lehti julkaisi 1.11. 2023 päätoimittaja **Simon Thidemannin** toimesta anteeksipyynnön ja selvityksen, jossa todettiin artikkelin poistamisen syyksi sen, ettei lehden toimitus ollut ennen artikkelin julkaisua yhteydessä niihin henkilöihin, joita kohtaan Torben Sondergaard esitti syytöksiä, eikä välittänyt hänen esittämäänsä kritiikkiä heille, jotta tarvittava dokumentaatio olisi tehty. 

Sondergaardin mukaan samat henkilöt, jotka saivat aikaan hänen vangitsemisensa, estivät häntä nyt saamasta tarinaansa esiin.  Artikkeli julkaistiin kuitenkin englanniksi käännettynä Torbenin omalla internetsivulla.  Internetsivulla on myös julkaistu kuvakaappaukset toimittaja **Henri Nissenin** kirjoittamasta alkuperäisestä artikkelista, jonka otsikko on seuraavanlainen käännettynä tanskasta englanniksi: "Torben Søndergaard oli vankilassa Yhdysvalloissa tuomittuna 412 päivää. Nyt hän on palannut Tanskaan ja kertoo oman versionsa tarinasta." 

17.11. 2023 Torben Sondergaard julkaisi Facebook-päivityksessään avoimen kirjeen seurakunnan johtajille, seurakunnille ja organisaatioille. Kirjeessä väitettiin The Last Reformation-liikken entisen jäsenen ja Sondergaardin entisen työtoverin **André Jao Højerin** pyrkineen tarkoituksella tuhoamaan Torbenin sekä hänen liikkeensä manipulaation, valheiden ja petoksen kautta. Sondergaardin kirjeen mukaan André on päätekijä monen asian takana, jotka ovat tapahtuneet Tanskassa ja myös pääsyyllinen hänen vangitsemiseensa Yhdysvalloissa. Avoimen kirjeen mukaan isänsä **Ruben Moore Højerin** kautta, joka toimii pastorina Viborgin kansainvälisessä helluntaiseurakunnassa, André on myös vaikuttanut hengellisiin johtajiin sekä vapaiden seurakuntien FrikirkeNet-verkostoon Tanskassa valheiden ja manipulaation kautta.  Torben Sondergaard on julkaissut omalla internetsivullaan aikajanan, jonka kertoo näyttävän kaikki asiaankuuluvat vainoonsa liittyvät tapahtumat. Torbenin mukaan aikajanalla on julkaistu nimiä, joita ei ole ennen näytetty julkisuudessa. 

16.2. 2024 Torben Sondergaardin internetsivujen vainoaikajanalla julkaistiin teksti, jossa kerrottiin Yhdysvaltojen 11. piirin muutoksenhakutuomioistuimen hylänneen hänen turvapaikkahakemuksena. 

Vainoaikajanan tekstin mukaan on selvää, että Torbenin turvapaikan evääminen johtuu uskonnollisesta vainosta ja poliittisista motiiveista.

Muutto Mexicoon
---------------

Vuoden 2024 tammikuun toisella viikolla Torben Sondergaard julkaisi Facebook-päivityksen, jossa kertoi saapuneensa perheensä kanssa määränpäähän Mexicoon. Hän kertoi viipyvänsä perheensä kanssa Mexicossa joitakin viikkoja, jonka jälkeen he matkustavat etelään sinne, minne Jumala heidät johdattaa.  Aikaisemmassa Facebook-päivityksessään vuoden 2023 lopulla Torben pyysi ihmisiä auttamaan The Last Reformation-liikettä tavoittamaan Latinalaisen Amerikan.  22.2. 2024 Torben Sondergaard julkaisi internetsivullaan päivityksen, jossa pyysi lahjoituksia GiveSendGo-sivuston kautta perheensä tukemiseksi sekä uuden kirjansa julkaisemiseksi ennakkotilaamisen kautta. Kirjan nimenä on *412 Päivää - Kristuksen tähden vainottu. Se on tulossa, oletko valmis?*

Kultti    syytöksiä
-------------------

Torben Sondergaardin perustamaa The Last Reformationia on kutsuttu kultiksi lehdistön, kristittyjen vaikuttajien ja alan ammattilaisten toimesta.      

30.8. 2023 kulttien ja lahkojen uhreja auttava tanskalainen InsideOut-järjestö julkaisi Facebook-sivullaan tekstin, jossa kerrottiin joukosta järjestöön yhteyttä ottaneista ihmisistä, jotka ovat lähteneet The Last Reformation-liikkeestä viime vuosina. Julkaisun mukaan yhteydenottoja on tullut tanskalaisten lisäksi myös useista muista maista, kuten Yhdysvalloista. InsideOutin Facebook-julkaisun mukaan heihin ovat olleet yhteydessä myös vihaiset Torben Sondergaardin kannattajat, jotka ovat painostaneet heitä paljastamaan The Last Reformationin entisten jäsenten nimiä. Järjestön mukaan nämä henkilöt käyttävät sosiaalisia alustoja rohkaistaakseen ihmisiä vainoamaan Torben Sondergaardin "vihollisia", joita he syyttävät hänen vangitsemisestaan. InsideOutin mukaan tällainen toiminta ei ole vain epäterveille uskonnollisille yhteisöille tyypillinen taktiikka, vaan se nostaa esiin myös ongelman, jossa uskonnolliset johtajat voivat käyttää sosiaalisen median alustoja henkilöiden vainoamiseen, joilla ei ole mahdollisuutta vastata heille. 

  

The Last Reformationin kastetoimituksessa kastettava ohjataan puhumaan kielillä kastajan perässä. Riivaajien ulosajaminen on myös yleinen osa kastetoimitusta.

Artikkelin päälähde
-------------------

Tämän artikkelin päälähteenä käytettiin Tanskan Wikipedian artikkelia Torben Sondergaardista.

Lähteet
-------

1. ↑  The Last Reformationin historia *thelastreformation.com*.
2. ↑  Sekten The Last Reformation *speramus.dk*. Viitattu 22.8.2023.
3. 1 2 3 4  Torben Søndergaard mener, at han kan helbrede alt fra gigt til psykisk sygdom – er han kvaksalver eller manden med sandheden? - TV 2 *tv.tv2.dk*.  16.1.2019. Viitattu 22.8.2023. (tanskaksi)
4. ↑  Mette Skov Hansen Journalist: Evangelist-leder dømt for kvaksalveri *Kristeligt Dagblad*.  22.12.2011. Viitattu 22.8.2023. (tanskaksi)
5. 1 2 3  Jens From Lyng: Selvudråbt reformator føler sig bagvasket *Kristeligt Dagblad*.  19.1.2019. Viitattu 22.8.2023. (tanskaksi)
6. 1 2  Kristne opsøger patienter på sygehus: "Går efter de svageste" *www.avisen.dk*.  24.1.2019. Viitattu 22.8.2023.
7. 1 2  Religiøse grupper opsøger patienter på hospitalet *Limfjord Update*.  24.1.2019. Viitattu 22.8.2023. (tanskaksi)
8. 1 2 3 4 5 6 7 8  Lyt til artiklen 0:00 / 0:00 26 jan 2019, kl 07:18 Bemærk: Artiklen er mere end 30 dage gammel Mick Knive Anderson Journalist og VJ: Prædikant opfordrer følgere til at opsøge syge mennesker på hospitaler *TV2 Nord*. Viitattu 22.8.2023. (tanskaksi)
9. 1 2  Missionærer forsøgte at hverve nye medlemmer på hospital - TV 2 *nyheder.tv2.dk*.  25.1.2019. Viitattu 22.8.2023. (tanskaksi)
10. ↑   "Guds bedste børn". Torben Søndergaard, Bjarke Stender, Torben Søndergaard (käsikirjoitus). 2019-01-02.
11. ↑  Guds bedste børn (3) - Hvad foregår der i radikale kristne miljøer i Danmark? - TV 2 PLAY *web.archive.org*.  6.4.2019.  Arkistoitu 6.4.2019. Viitattu 22.8.2023.
12. 1 2 3  Bekymring hos Red Barnet og Børns Vilkår: Dansk kristen bevægelse kan traumatisere børn med dæmonuddrivelser - TV 2 *nyheder.tv2.dk*.  2.1.2019. Viitattu 22.8.2023. (tanskaksi)
13. 1 2 3 4 5  Politikere vil have prædikant undersøgt for kvaksalveri - TV 2 *nyheder.tv2.dk*.  17.1.2019. Viitattu 22.8.2023. (tanskaksi)
14. 1 2  Lyt til artiklen 0:00 / 0:00 30 jan 2019, kl 17:11 Bemærk: Artiklen er mere end 30 dage gammel Mick Knive Anderson Journalist og VJ: The Last Reformation flytter fra Thy: - Bevægelsen er blevet ekstrem og alarmklokkerne ringer, siger medstifter Peter Rasmussen *TV2 Nord*. Viitattu 22.8.2023. (tanskaksi)
15. 1 2  Danske frikirker kalder dæmonuddrivelser for 'voldsomt manipulerende' - TV 2 *nyheder.tv2.dk*.  4.1.2019. Viitattu 22.8.2023. (tanskaksi)
16. ↑  Jens From Lyng: Prædikant klager over TV 2 *Kristeligt Dagblad*.  18.1.2019. Viitattu 22.8.2023. (tanskaksi)
17. 1 2  Bodil Lanting: Klager til pressenævn og TV2 over manipulation *Udfordringen*.  11.1.2019. Viitattu 22.8.2023. (tanskaksi)
18. ↑  Pressenævnet *pressenaevnet.dk*.
19. ↑  En ærgerlig fejl *web.archive.org*.  26.8.2019.  Arkistoitu 26.8.2019. Viitattu 22.8.2023.
20. ↑  Pressenævnet:   *Pressenævnet*, .
21. ↑  InsideOut - Idan tarina *www.facebook.com*. Viitattu 22.8.2023.
22. 1 2  'This is Going to Come to America': Evangelist Forced to Flee Denmark and Seek Asylum in US *CBN*.  13.9.2019. Viitattu 22.8.2023. (englanniksi)
23. ↑  Evander Pedersen Journalist Indtast din e-mail adresse Ved opskrivning accepterer jeg at modtage særtilbud fra Kristeligt Dagblad på brev, Telefon Eller E-Mail: "Religiøs forfølgelse" får omstridt dansk præst til at søge asyl i USA *Kristeligt Dagblad*.  23.7.2019. Viitattu 22.8.2023. (tanskaksi)
24. 1 2  Chris Smith: An anti-mask cult in Illinois might spread coronavirus across the country *BGR*.  2.8.2020. Viitattu 22.8.2023. (englanniksi)
25. ↑  Cecilie Strømgaard Patscheider: Kendt for dæmonuddrivelser: Dansk prædikant fængslet i USA *www.bt.dk*.  8.7.2022. Viitattu 22.8.2023. (tanskaksi)
26. ↑  Af Torsten Ruus: Stemplet som farlig: Dansk missionær fængslet for våben-smugling *ekstrabladet.dk*.  13.7.2022. Viitattu 22.8.2023. (tanskaksi)
27. 1 2  Evangelist Torben Søndergaard to Spend Christmas in ICE Jail, Files Defamation Suit *CBN*.  21.12.2022. Viitattu 22.8.2023. (englanniksi)
28. ↑  Af Emma Buus Mosegaard Husk den gode tone! På Ekstra Bladet lægger vi stor vægt på at have en tæt dialog med jer læsere Jeres input er guld værd, og mange historier ville ikke kunne lade sig gøre uden jeres tip Men selv om vi også har tradition for at turde, Når Andre Tier, værner vi om en sober og konstruktiv tone Du må mene, Hvad Du Vil, Men Vi Accepterer Ikke Henvendelser, Der Er Chikanerende, hadefulde eller krænkende overfor vores medarbejdere Sådanne henvendelser vil blive blokeret og registreret af Ekstra Bladet og evt politianmeldt Kontakt Emma Buus Mosegaard: Dansk 'kult'-kirke afvist i Australien *ekstrabladet.dk*.  7.8.2023. Viitattu 22.8.2023. (tanskaksi)
29. ↑  ERRORED RULING and 170 days UNJUSTLY... - Torben Søndergaard *www.facebook.com*. Viitattu 22.8.2023.
30. ↑  Evangelist Torben Sondergaard Deported from US After 1 Year in ICE Jail Cell: 'Please Pray' *CBN*.  17.8.2023. Viitattu 22.8.2023. (englanniksi)
31. ↑   "Torben Sondergaard: who are his persecutors? SHOCKING and heartbreaking". fi-FI
32. ↑  Important Announcement!! We just... - Torben Søndergaard *www.facebook.com*. Viitattu 22.8.2023.
33. ↑  /ritzau/: Dansk prædikant deporteret til Danmark efter fængsling i USA | erhvervplus.dk *avisendanmark.dk*.  21.8.2023. Viitattu 12.9.2023. (tanskaksi)
34. 1 2  Af Torsten Ruus: Prædikant deporteret: Presset hjem til Danmark *ekstrabladet.dk*.  21.8.2023. Viitattu 12.9.2023. (tanskaksi)
35. 1 2  EkstraBladet: Prædikant deporteret: Presset hjem til Danmark *Head Topics*.  21.8.2023. Viitattu 12.9.2023. (tanskaksi)
36. ↑  Facebook *www.facebook.com*. Viitattu 12.9.2023.
37. ↑  /ritzau/: Dansk prædikant deporteret til Danmark efter fængsling i USA | avisendanmark.dk *avisendanmark.dk*. Viitattu 12.9.2023. (tanskaksi)
38. ↑  Facebook *www.facebook.com*. Viitattu 10.10.2023.
39. ↑  The Last Reformation: Torben Søndergaard on Eric Metaxas Show *youtube.com*.
40. ↑  Facebook *www.facebook.com*. Viitattu 6.11.2023.
41. ↑  Facebook *www.facebook.com*. Viitattu 18.11.2023.
42. ↑  Simon Thidemann: Udfordringen trækker artikel tilbage *Udfordringen*.  1.11.2023. Viitattu 18.11.2023. (tanskaksi)
43. ↑  Facebook *www.facebook.com*. Viitattu 18.11.2023.
44. ↑  Article Udfordringen in English *Torben Sondergaard*. Viitattu 13.11.2023. (englanniksi)
45. ↑  Article Udfordringen in English *Torben Sondergaard*. Viitattu 18.11.2023. (englanniksi)
46. ↑  Facebook *www.facebook.com*. Viitattu 17.11.2023.
47. ↑  Persecution Timelime *Torben Sondergaard*. Viitattu 17.11.2023. (englanniksi)
48. ↑  Persecution Timelime *Torben Sondergaard*. Viitattu 11.3.2024. (englanniksi)
49. ↑  Facebook *www.facebook.com*. Viitattu 10.1.2024.
50. ↑  Facebook *www.facebook.com*. Viitattu 10.1.2024.
51. ↑  Help Make "412 Days" a Reality – Support Torben and Lene Sondergaard *Torben Sondergaard*. Viitattu 6.3.2024. (englanniksi)
52. ↑  ‘Cult’ whose leader says he can cast out ‘demons that cause autism’ spreads to Britain *The Sun*.  7.5.2016. Viitattu 22.8.2023. (englanniksi)
53. ↑  James Jennings: Is Torben Sondergaard and 'The Last Reformation' a Cult? *Grace Community Church*.  20.4.2016. Viitattu 22.8.2023. (englanniksi)
54. ↑  The Local *thelocal.dk*.
55. ↑  'Cult' whose leader claims 'demons cause autism' spreads to Britain | WWRN - World-wide Religious News *wwrn.org*. Viitattu 22.8.2023.
56. ↑  Christian Crier: Who Is Torben Sondergaard And What Is The Last Reformation? *Christian Crier*.  16.6.2017. Viitattu 22.8.2023. (englanniksi)
57. ↑  Facebook *www.facebook.com*. Viitattu 13.11.2023.
58. ↑  Kastetoimitus *youtu.be*.
59. ↑  Torben Søndergaard.  *Wikipedia, den frie encyklopædi*, 1.10.2023. Artikkelin verkkoversio.  da


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Tšekki
* Puola

 |

 |